เก็บตกการเงิน
บัวหลวงสั่งดูแลเอทีเอ็มรถไฟฟ้า
30 ต.ค. 2565

บัวหลวงสั่งดูแลเอทีเอ็มรถไฟฟ้า
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า จากกรณีเกิดปัญหาอุทกภัย ธนาคารพบว่าจำนวนผู้ใช้บริการระบบขนส่งมวลชนในการเดินทางมีปริมาณเพิ่มสูงขึ้น อาทิ รถไฟฟ้าบีทีเอส รถไฟฟ้าใต้ดินเอ็มอาร์ที ส่งผลให้เครื่องเอทีเอ็มของธนาคารที่ติดตั้งอยู่ในทุกสถานีรถไฟฟ้าทั้งสองประเภทมีปริมาณการใช้จำนวนมาก 
ธนาคารจึงให้ความสำคัญในการดูแลเครื่องเอทีเอ็มในบริเวณดังกล่าว รวมถึงหน่วยงานราชการ ห้างสรรพสินค้าขนาดใหญ่ ไฮเปอร์มาร์เก็ต ให้ทุกเครื่องมีความพร้อมที่จะให้บริการทางการเงินตลอดเวลา เพื่ออำนวยความสะดวกแก่ลูกค้าที่ประสงค์เบิกถอนเงินสดสำหรับใช้จ่ายสินค้าอุปโภคบริโภค 
คลังจับมือธนาคารโลกตรวจน้ำท่วม
วานนี้ ผู้ตรวจกระทรวงการคลังและผู้แทนธนาคารโลก ลงพื้นที่ประเมินความเสียหายน้ำท่วม 7 จังหวัดเริ่มตั้งแต่ จ.พระนครศรีอยุธยา ลพบุรี ชัยนาท นครสวรรค์ ฯลฯ และสุดท้ายมาเก็บข้อมูลที่ จ.พิษณุโลก ซึ่งก็พบว่า พื้นที่เกษตรกรรมเสียหายมากกว่าบ้านเรือน หลังจากนี้จะตรวจสอบข้อมูลเสนอต่อคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) และนำเสนอเข้าคณะรัฐมนตรีก่อนกู้เงินจากธนาคารโลก ทั้งนี้ ได้จัดเก็บข้อมูลและประเมินความเสียหายใน 4 ข้อหลักๆ คือ 1.การศึกษา 2.ความมั่นคงทางสังคม 3.ประปาสุขอนามัย 4.คมนาคมขนส่ง เพื่อรวมเป็นความเสียหายเศรษฐกิจระดับประเทศ โดยในพื้นที่ จ.นครสวรรค์ พื้นที่การเกษตรเสียหายกว่า 4,000 ล้านบาท